**ЎЗБЕКИСТОН РЕСПУБЛИКАСИ**

**ОЛИЙ ВА ЎРТА МАХСУС ТАЪЛИМ ВАЗИРЛИГИ**

**ФАРҒОНА ДАВЛАТ УНИВЕРСИТЕТИ**

**АХБОРОТ СОАТИ**

**МАТЕРИАЛЛАРИ**

**№ 1**

***ҲАФТАНИНГ МУҲИМ ВОҚЕАЛАРИ***

**( 18 сентябрдан 26 сентябргача)**

**Фарғона – 2017**

**ЎЗБЕКИСТОНДАГИИЖТИМОИЙ-ИҚТИСОДИЙ ВА СИЁСИЙ**

**СОҲАЛАРДАГИ ЯНГИЛИКЛАР:**

**ЎЗБЕКИСТОН РЕСПУБЛИКАСИ ПРЕЗИДЕНТИНИНГ АҚШГА ТАШРИФИ**

**САМАРАЛИ БЎЛДИ**

Ўзбекистон Республикаси Президенти Шавкат Мирзиёев 18 — 20 сентябрь кунлари Америка Қўшма Штатларида бўлди.

Президент Шавкат Мирзиёев 19 сентябрь куни БМТнинг Нью-Йорк шаҳридаги бош қароргоҳида Бирлашган Миллатлар Ташкилоти Бош котиби Антониу Гутерриш билан учрашди.

Шавкат Мирзиёев Антониу Гутерришга БМТ Барқарор тараққиёт мақсадларига эришишнинг «йўл харитаси» бўлган 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини қўллаб-қувватлаётгани учун миннатдорлик билдирди.

Президентимиз Стратегия доирасида давом эттирилаётган кенг миқёсли янгиланишлар тўғрисида сўзлаб берди. Жумладан, бош мақсади «Халқ давлат идораларига эмас, балки давлат идоралари халққа хизмат қилиши керак», деган ғояни ҳаётга татбиқ этишдан иборат Маъмурий ислоҳотлар концепцияси тасдиқланди. Валюта сиёсатининг либераллаштирилиши амалда таъминланмоқда.

Шавкат Мирзиёев Антониу Гутерриш билан мамлакатимиз ва БМТ ўртасидаги ҳамкорликни ривожлантириш истиқболлари, минтақавий масалалар бўйича фикр алмашди. «Марказий Осиё минтақаси — ташқи сиёсатимизнинг бош устувор йўналиши», деб алоҳида таъкидлади давлатимиз раҳбари.

Ўзбекистон Президенти БМТ Бош котибини 2017 йил 10-11 ноябрь кунлари Самарқанд шаҳрида ўтказиш режалаштирилган Марказий Осиёда хавфсизлик ва барқарор тараққиётнинг долзарб масалалари бўйича халқаро анжуманда шахсан иштирок этишга таклиф қилди.

Антониу Гутерриш жорий йил июнь ойида Ўзбекистонга ташрифи чоғида кўрсатилган меҳмондўстлик ва самимий қабул учун Шавкат Мирзиёевга миннатдорлик билдирди. Самарқандда бўлиб ўтган музокаралар якунларини юксак баҳолади. 2017 — 2020 йилларда БМТ, жумладан, Инсон ҳуқуқлари бўйича Олий комиссар бошқармаси билан ҳамкорликни янада ривожлантириш бўйича амалий чора-тадбирлар режаси қабул қилинганига алоҳида эътибор қаратилди.

БМТ Бош котиби Ўзбекистон Президентининг Бош Ассамблеянинг 72-сессиясидаги нутқи ниҳоятда мазмундор бўлганини таъкидлади. Антониу Гутерришнинг фикрича, -давлатимиз раҳбари БМТнинг юксак минбаридан туриб билдирган ташаббуслар муҳим аҳамиятга эга ва ўз вақтида илгари сурилди. Бош котиб ушбу ташаббусларни халқаро майдонда илгари суришга кўмаклашишга тайёрлигини қайд этди.

Бош котиб Ўзбекистонда Ҳаракатлар стратегияси доирасида амалга оширилаётган мамлакатимиз тараққиёти ва халқимиз фаровонлигини оширишда алоҳида аҳамиятга эга ўзгаришларни қўллаб-қувватлашини яна бир бор тасдиқлади.

БМТ раҳбари мамлакатимиз томонидан минтақавий ҳамкорликни кенгайтириш ва мустаҳкамлаш, шунингдек, Афғонистонни қайта тиклашга кўмаклашиш бўйича кўрилаётган аниқ чора-тадбирларни юқори баҳолади.

Бирлашган Миллатлар Ташкилоти Бош котиби Амударё ва Сирдарё сув ресурсларидан фойдаланиш тўғрисидаги конвенцияни илгари суриш, Орол денгизи билан боғлиқ экологик фалокат оқибатларини юмшатишга халқаро ҳамжамият диққат-эътиборини қаратиш учун барча имкониятларини ишга солишини билдирди.

Учрашувда ўзаро ҳамкорликнинг истиқболли йўналишлари бўйича атрофлича фикр алмашилди.

Ўзбекистон Республикаси Президенти Шавкат Мирзиёев 20 сентябрь куни Нью-Йорк шаҳрида Болгария Республикаси Президенти Румен Радев билан учрашди.

Бу йил Ўзбекистон Республикаси билан Болгария Республикаси ўртасида дипломатик муносабатлар ўрнатилганига 25 йил бўлди. Икки давлат раҳбарлари 13 сентябрь куни ушбу сана муносабати билан бир-бирларини қутладилар.

Олий даражадаги мазкур учрашувда Ўзбекистон — Болгария муносабатларининг бугунги ҳолати ва истиқболлари муҳокама қилинди. Мамлакатларимиз ҳамкорлигида янги саҳифа очиш зарурлиги, сиёсий, савдо-иқтисодий, инвестициявий, транспорт-коммуникация, маданий-гуманитар ва бошқа соҳалардаги алоқалар ўзаро манфаатли экани таъкидланди. Минтақавий ва халқаро масалалар юзасидан давлатларимизнинг ёндашувлари яқин экани икки томонлама алоқаларни ривожлантиришга асос бўлади.

Болгария Ўзбекистоннинг Европадаги ишончли шерикларидан бири. Мамлакатимизда Болгария инвестициялари иштирокида тузилган 14 корхона фаолият юритмоқда. 2016 йилда ўзаро товар айирбошлаш ҳажми 23 миллион долларни ташкил этган. Учрашувда бу кўрсаткич мавжуд имкониятларга мос эмаслиги, ҳар икки томон ҳамкорликни ривожлантириш учун катта иқтисодий салоҳиятга эга экани таъкидланди.

Ўзбекистон Болгария бозорига кимё, электр техникаси, тўқимачилик ва кабель маҳсулотлари, қурилиш материаллари, ўғитлар, мева-сабзавот етказиб бериши мумкин. Фармацевтика, косметика, электр техникаси, қишлоқ хўжалиги маҳсулотларини қайта ишлаш соҳаларида қўшма корхоналар ташкил этиш имкониятлари мавжуд.

Шунингдек, транспорт-коммуникация, туризм, таълим, маданият соҳаларида ҳам ўзаро манфаатли ҳамкорликни ривожлантириш юзасидан фикр алмашилди.

Мулоқотда шу жабҳаларда аниқ лойиҳалар ишлаб чиқиш мақсадида ҳукуматлараро қўшма комиссиянинг навбатдаги мажлисини ўтказишга келишиб олинди.

Румен Радев Болгария Шавкат Мирзиёев раҳбарлигида мамлакатимиз иқтисодиётини ривожлантиришга қаратилган ислоҳотларни, Марказий Осиёда давлатлараро мулоқотни мустаҳкамлаш бўйича амалга оширилаётган саъй-ҳаракатларни қадрлашини таъкидлади.

Президентимиз Болгария Президентини ўзи учун қулай вақтда Ўзбекистонга ташриф буюришга таклиф этди.

Учрашув дўстона ва амалий руҳда ўтди.

Ўзбекистон Республикаси Президенти Шавкат Мирзиёев Грузия Бош вазири Георгий Квирикашвилини қабул қилди.

Грузия Ўзбекистоннинг Кавказ минтақасидаги муҳим ҳамкоридир. Мамлакатларимиз ўртасида савдо-иқтисодий, инвестициявий, транспорт-коммуникация ва маданий--гуманитар соҳалардаги алоқалар изчил ривожланмоқда. Жорий йилнинг ўтган 8 ойида ўзаро товар айирбошлаш ҳажми 20 фоиз ошган.

Учрашувда товар айирбошлаш ҳажмини янада ошириш ва номенклатурасини кенгайтириш, савдо-саноат палаталари ўртасидаги алоқаларни фаоллаштириш, савдо уйлари ташкил этиш ва қўшма кўргазмалар ўтказиш масалалари муҳокама қилинди.

Ўзбекистон Грузияга автомобиллар, тўқимачилик ва электр техникаси маҳсулотлари экспорт қилиш, Грузия йўллари орқали жаҳон бозорига чиқишдан манфаатдор. Грузия мамлакатимиздан мева-сабзавотлар харид қилиши, виночилик соҳасида қўшма корхоналар ташкил этиши мумкин.

Халқларимиз ўртасида дўстлик ва ўзаро ҳурмат қарор топган. Ўзбекистонда грузин миллатига мансуб фуқароларимиз мамлакатимиз ҳаётида фаол иштирок этмоқда. Бу маданий-гуманитар алоқалар ривожига мустаҳкам асос бўлмоқда. Жорий йилнинг май ойида мамлакатимизда Грузия маданияти ва киноси кунлари муваффақиятли ўтди.

Шавкат Мирзиёев ва Георгий Квирикашвили учрашувда ўзаро ҳамкорликни барча йўналишларда янада ривожлантириш учун улкан салоҳият мавжудлиги, бу мамлакатларимиз ва халқларимиз манфаатларига хизмат қилишини қайд этди.

Учрашувда томонларни қизиқтирган минтақавий ва халқаро масалаларга ҳам эътибор қаратилди.

Ўзбекистон Республикаси Президенти Шавкат Мирзиёев Жаҳон банки президенти Жим Ёнг Ким билан учрашди.

Давлатимиз раҳбари Жаҳон банки Ўзбекистоннинг ишончли ва стратегик шериги эканини алоҳида таъкидлади.

Мазкур банк ва мамлакатимиз молия муассасалари ўртасида амалий мулоқотлар йўлга қўйилган.

Бугунги кунда ўзаро ҳамкорлик энергетика, ирригация ва коммунал тармоқларни модернизация қилиш, транспорт ва ижтимоий инфратузилмани ривожлантириш, қишлоқ хўжалиги маҳсулотларини қайта ишлаш соҳаларини қамраб олган.

Ўтган йили қабул қилинган 2020 йилгача ҳамкорлик қўшма дастурига 27 та муҳим лойиҳа киритилган. Уларнинг умумий қиймати 4 миллиард доллардан иборат, шундан 3 миллиард доллари Жаҳон банки кредитларидир.

Учрашувда мамлакатимизда Маъмурий ислоҳотлар концепцияси қабул қилингани, иқтисодиётда давлат иштирокини камайтириш ва коррупцияга қарши курашиш бўйича тизимли ишлар амалга оширилаётгани қайд этилди.

Халқаро валюта жамғармаси тавсиялари асосида валюта соҳасида бозор механизмлари жорий этилгани, савдодаги турли тўсиқлар олиб ташлангани, ишбилармонлик ва -инвестиция муҳити янада яхшиланаётгани алоҳида таъкидланди.

Президентимиз ушбу ислоҳотларни амалга оширишда Жаҳон банкининг улкан тажрибаси қўл келиши, Ўзбекистон банк билан ҳамкорликни янада ривожлантириш тарафдори эканини таъкидлади.

Мамлакатимизда самарали микромолиялаш тизимини жорий этиш, ирригация-дренаж ва йўл-транспорт инфратузилмаларини модернизация қилиш, агросаноат комплексини -ривожлантириш ва бошқа соҳалардаги ҳамкорлик масалалари муҳокама қилинди.

Жаҳон банки президенти Ўзбекистонда банк-молия тизимини такомиллаштириш, қулай ишбилармонлик ва инвестиция муҳитини янада яхшилаш бўйича олиб борилаётган чора-тадбирлар бизнес ривожига хизмат қилишини таъкидлади.

Мулоқотда ўзаро ҳамкорликни янада кенгайтириш бўйича аниқ таклифлар, истиқболли лойиҳалар муҳокама этилди.

Ўзбекистон Республикаси Президенти Шавкат Мирзиёев Америка Қўшма Штатларида истиқомат қилаётган бир гуруҳ ватандошларимиз билан учрашди.

Буюк мутафаккирлар замини бўлган Ўзбекистон фарзандлари бугунги кунда ҳам юксак билим ва салоҳиятини дунёга намоён этмоқда. Жумладан, кўплаб юртдошларимиз АҚШда яшаб, ўз соҳаларида катта муваффақиятларга эришмоқда. Улар орасида олимлар, ишбилармонлар, халқаро ва жамоат ташкилотлари вакиллари, талабалар бор.

Президентимиз Шавкат Мирзиёевнинг АҚШга ташрифи, бу ерда яшаётган ватандошларимиз билан учрашуви уларга катта хурсандчилик бағишлади.

Америка Қўшма Штатларида сиз, қадрли юртдошларимиз билан учрашиб турганимдан ғоятда хурсандман, деди давлатимиз раҳбари. Мен ушбу ташриф чоғида сизлар билан чин дилдан, самимий суҳбатлашишни аввалдан режалаштириб қўйган эдим.

Ватандан йироқда, мусофирчиликда ўз ўрнини топиш ва ҳақли эътироф қозониш нақадар машаққатли эканини барчамиз яхши англаймиз. Бундай катта ютуқларга эришиш ҳар кимга ҳам насиб этавермайди.

Бугун сизлар билан очиқ мулоқот қилиб, сизлар билан яқиндан танишиш, мамлакатимиз олдида турган катта-катта вазифаларни амалга ошириш борасидаги фикр ва мулоҳазаларингиз, таклифларингиз билан ўртоқлашиш ғоят муҳим, деб ҳисоблайман.

Президентимиз 2017 — 2021 йилларда Ўзбекистонни ривожлантиришнинг бешта устувор йўналиши бўйича Ҳаракатлар стратегияси, Маъмурий ислоҳотлар концепциясининг аҳамияти ҳақида сўз юритди. Суд-ҳуқуқ, молия, кичик бизнес, туризм, тиббиёт соҳаларидаги ўзгаришлар тўғрисида маълум қилди.

Мамлакатимизда илм-фан ва таълимни ривожлантириш, замонавий кадрлар тайёрлаш бўйича улкан ишлар бошлангани таъкидланди. Ўзбекистоннинг ёшларга оид давлат сиёсатининг мазмун-моҳияти, Ўзбекистон ёшлар иттифоқининг ёшлар ҳуқуқ ва манфаатларини таъминлаш борасидаги фаолияти ҳақида сўз борди.

2017 йил Ўзбекистонда «Халқ билан мулоқот ва инсон манфаатлари йили» деб эълон қилинди. Одамларнинг талаб ва таклифларини эшитиш, шу асосда ижтимоий-иқтисодий дастурларни белгилаш давлат сиёсатининг устувор йўналишига айланди. Президентимиз қаерда бўлмасин, халқ ичига кириб, юртдошларимиз билан юзма-юз гаплашмоқда, фикр-мулоҳазаларини тингламоқда.

Мазкур учрашув ҳам очиқ ва самимий руҳда ўтди. Президентимиз учрашувга келган ҳар бир юртдошимизнинг ҳаёти ва фаолияти билан қизиқди.

Ватандошларимиз Президентимиз билан учрашиш ўзлари учун улкан шараф эканини, бундай эътибордан бошлари осмонга етганини таъкидлади. Она юртимизда илм-фан, таълим, технология, инвестиция ва бошқа соҳаларни ривожлантириш, Ўзбекистон ва АҚШ муассасалари ўртасидаги алоқаларни мустаҳкамлаш бўйича ўз фикр-мулоҳазаларини баён этди.

Шавкат Мирзиёев ватандошларимизни Ўзбекистонда амалга оширилаётган кенг кўламли ислоҳотларга дахлдор бўлиш, замонавий билим ва тажрибаларини мамлакатимиз ривожига йўналтиришга даъват этди.

Мамлакатимиз тараққиётига ҳисса қўшиш истагида бўлган барча чет элдаги юртдошларимизни Ўзбекистонга таклиф этаман, деди давлатимиз раҳбари. Мен уларни қўллаб-қувватлашга ва ҳар томонлама рағбатлантиришга тайёрман.

Барчангизнинг мамлакатимизни ривожлантиришга сидқидилдан ҳисса қўшишга тайёр эканингизни кўриб, чин дилдан мамнун бўлиб турибман. Ҳаммамиз жонажон Ватанимиз равнақи йўлида бир ёқадан бош чиқариб бирлашсак, олдимизга қўйган ҳар қандай юксак маррага албатта етишимизга ишонаман, деди пировардида Президентимиз.

Учрашувга йиғилганлар Президент Шавкат Мирзиёев томонидан амалга оширилаётган ислоҳотлар халқимиз фаровонлигини янада юксалтиришга хизмат қилишини қайд этди. Давлатимизнинг хорижда яшаётган юртдошларимизга қаратаётган эътибори учун миннатдорлик билдирди. Ватандошларимиз мамлакатимизни ҳар томонлама ривожлантиришга ҳисса қўшишга тайёр эканликларини таъкидлади.

Президентимиз ватандошларимизга сиҳат-саломатлик, фаолиятларига омад ва муваффақиятлар тилади.

Президентимиз Шавкат Мирзиёев давлатимиз раҳбари шарафига ташкил этилган Ўзбекистон ва АҚШ ишбилармон доиралари вакиллари иштирокида ўтган қабул маросимида қатнашди.

Шунинг билан Ўзбекистон Республикаси Президентининг АҚШга ташрифи якунланди.

 **Анвар САМАДОВ, ЎзА махсус мухбири.**

*Тошкент – Нью-Йорк – Тошкент*

## ЎЗБЕКИСТОН ПРЕЗИДЕНТИНИНГ БМТ БОШ АССАМБЛЕЯСИ

## 72-СЕССИЯСИДАГИ НУТҚИ ЖАҲОН ОММАВИЙ АХБОРОТ

##  ВОСИТАЛАРИ НИГОҲИДА

Ўзбекистон Республикаси Президенти Шавкат Мирзиёевнинг БМТ Бош Ассамблеяси 72-сессиясида сўзлаган нутқи хорижий оммавий ахборот воситаларида кенг ёритилди, БМТнинг расмий сайти (un.org), шунингдек, sputniknews-uz.com, rt.com, currenttime.tv ва бошқа порталларда онлайн тарзда эфирга узатилди.

Давлатимиз раҳбарининг, айниқса, БМТнинг Ёшлар ҳуқуқлари тўғрисидаги халқаро конвенциясини ишлаб чиқиш ва Бош Ассамблеянинг «Маърифат ва диний бағрикенглик» деб номланган махсус резолюциясини қабул қилиш бўйича ташаббусларига хорижий интернет нашрларида алоҳида эътибор қаратилган.

БМТ расмий сайтида (un.org) ёзилишича, Ўзбекистон Республикаси Президенти БМТ Бош Ассамблеяси 72-сессиясидаги нутқида БМТнинг Ёшлар ҳуқуқлари тўғрисидаги халқаро конвенциясини ишлаб чиқишни таклиф қилди, терроризм муаммосига катта эътибор -қаратиб, унинг туб сабабларига барҳам беришга чақирди.

«Бу борада кўп ҳолларда таҳдидларни келтириб чиқараётган асосий сабаблар билан эмас, балки уларнинг оқибатларига қарши курашиш билангина чекланиб қолинмоқда. Халқаро терроризм ва экстремизмнинг илдизини бошқа омиллар билан бирга, жаҳолат ва муросасизлик ташкил этади, деб ҳисоблайман. Шу муносабат билан одамлар, биринчи навбатда, ёшларнинг онгу тафаккурини маърифат асосида шакллантириш ва тарбиялаш энг муҳим вазифадир», деб алоҳида қайд этди Ўзбекистон Президенти.

Экстремистик фаолият ва зўравонлик билан боғлиқ жиноятларнинг аксарияти 30 ёшга етмаган ёшлар томонидан содир этилаётганини таъкидлаб, Президент Шавкат Мирзиёев «глобаллашув ва ахборот-коммуникация технологиялари жадал ривожланиб бораётган бугунги шароитда ёшларга оид сиёсатни шакллантириш ва амалга оширишга қаратилган умумлаштирилган халқаро ҳуқуқий ҳужжат — БМТнинг Ёшлар ҳуқуқлари тўғрисидаги халқаро конвенциясини ишлаб чиқиш»ни таклиф этди.

«Сайёрамизнинг эртанги куни, фаровонлиги фарзандларимиз қандай инсон бўлиб камолга етиши билан боғлиқ. Бизнинг асосий вазифамиз — ёшларнинг ўз салоҳиятини намоён қилиши учун зарур шароитлар яратиш, зўравонлик ғояси «вируси» тарқалишининг олдини олишдир», деди Шавкат Мирзиёев», деб ёзади БМТ сайти.

ТАСС ахборот агентлиги (tass.ru) ёзишича, Ўзбекистон Президенти Шавкат Мирзиёев БМТ Бош Ассамблеясига ёшлар ҳуқуқлари тўғрисидаги конвенцияни ишлаб чиқиш ҳамда маърифат ва диний бағрикенглик тўғрисидаги резолюцияни қабул қилишни таклиф этди. Шунингдек, Ўзбекистон раҳбари жаҳон жамоатчилигига «ислом динининг асл инсонпарварлик моҳиятини» етказишга чақирди.

«Биз муқаддас динимизни азалий қадриятларимиз мужассамининг ифодаси сифатида беҳад қадрлаймиз. Биз муқаддас динимизни зўравонлик ва қон тўкиш билан бир қаторга қўядиганларни қатъий қоралаймиз ва улар билан ҳеч қачон муроса қила олмаймиз», деди Ўзбекистон раҳбари ҳамда ислом дини «эзгулик ва тинчликка, асл инсоний фазилатларни асраб-авайлашга» даъват этишини қайд этди».

Ўзбекистон Президенти БМТга аъзо давлатларга «БМТ Бош Ассамблеясининг «Маърифат ва диний бағрикенглик» деб номланган махсус резолюциясини қабул қилиш таклифи» билан мурожаат қилди. «Бу ҳужжатнинг асосий мақсади — барчанинг таълим олиш ҳуқуқини таъминлашга, саводсизлик ва жаҳолатга барҳам беришга кўмаклашишдан иборат. Ушбу резолюция бағрикенглик ва ўзаро ҳурматни қарор топтириш, диний эркинликни таъминлаш, эътиқод қилувчиларнинг ҳуқуқини ҳимоя қилиш, уларнинг камситилишига йўл қўймасликка кўмаклашишга қаратилган», деб таъкидлади Шавкат Мирзиёев», дейилади ТАСС хабарида.

Марказий Осиёда сув ресурсларидан оқилона фойдаланиш, Орол денгизи қуриши муаммоси, қўшни мамлакатлар билан яхши қўшничилик муносабатларини мустаҳкамлаш масалалари ҳам хориж оммавий ахборот воситаларининг алоҳида эътиборини тортди.

БМТ расмий сайти (un.org) ахборот беришича, Шавкат Мирзиёев Амударё ва Сирдарё ҳавзалари сув ресурсларидан фойдаланиш тўғрисидаги конвенциялар лойиҳаларини қўллаб-қувватлашини қайд этди ҳамда халқаро ҳамжамиятни Орол денгизи буткул қуришининг олдини олишга чақирди.

«Бугунги куннинг энг ўткир экологик муаммоларидан бири — Орол ҳалокатига яна бир бор эътиборингизни қаратмоқчиман. Мана, менинг қўлимда — Орол фожиаси акс эттирилган харита. Ўйлайманки, бунга ортиқча изоҳга ҳожат йўқ. Денгизнинг қуриши билан боғлиқ оқибатларни бартараф этиш халқаро миқёсдаги саъй-ҳаракатларни фаол бирлаштиришни тақозо этмоқда», деди Шавкат Мирзиёев.

Ўзбекистон Президенти БМТ томонидан Орол фожиасидан жабр кўрган аҳолига амалий ёрдам кўрсатиш бўйича шу йил қабул қилинган махсус дастур тўлиқ амалга оширилиши лозимлигини таъкидлади.

Президент Марказий Осиёда хавфсизлик ва барқарорликни таъминлаш муаммолари тўғрисида сўз юритар экан, минтақанинг умумий сув ресурсларидан биргаликда фойдаланиш масаласига тўхталди: «БМТ Бош котибининг «сув, тинчлик ва хавфсизлик муаммолари ўзаро чамбарчас боғлиқ», деган позициясини тўла қўллаб-қувватлаймиз. Ишончим комил, сув муаммосини ҳал қилишнинг минтақа мамлакатлари ва халқлари манфаатларини тенг ҳисобга олишдан бошқа оқилона йўли йўқ», деб ёзади un.org сайти.

Ўзбекистон, Шавкат Мирзиёев таъкидлашича, ўзининг ташқи сиёсатида Марказий Осиё минтақасига устувор аҳамият қаратмоқда, деб таъкидлайди «Спутник» янгиликлар агентлиги (ru.sputniknews-uz.com).

«Биз Марказий Осиё мамлакатлари билан ҳеч истисносиз барча масалалар бўйича оқилона муроса асосида ҳамкорлик қилишга тайёрмиз. Биргаликдаги саъй-ҳаракатларимиз туфайли кейинги ойларда минтақамизда сиёсий ишонч даражаси сезиларли даражада ошди. Кўплаб масалалар бўйича принципиал жиҳатдан муҳим ечимлар топишга эришилди. Сентябрь ойининг бошида Ўзбекистон — Қирғизистон давлат чегаралари тўғрисидаги шартнома имзоланиши том маънода муҳим воқеа бўлди. Тинч-осойишта, иқтисодий жиҳатдан тараққий этган Марказий Осиё — биз интиладиган энг муҳим мақсад ва асосий вазифадир», деди Ўзбекистон раҳбари».

Шавкат Мирзиёев сув ресурслари билан боғлиқ мураккаб ва глобал мавзуга тўхталар экан, бу муаммога БМТ шафелигида минтақанинг барча мамлакатлари манфаатларини ҳисобга олган ва муросага асосланган ҳолда ёндашиш лозимлигини яна бир бор алоҳида қайд этди.

«Россия 24» телеканали хабар беришича, Ўзбекистон Президенти Бош Ассамблеядаги нутқида Марказий Осиё мамлакатлари саммитини ўтказишни таклиф этди ҳамда бундай тадбирлар сиёсий ишонч даражасини оширишга хизмат қилишини таъкидлади.

«Тинч-осойишта, иқтисодий жиҳатдан тараққий этган Марказий Осиё — биз интиладиган энг муҳим мақсад ва асосий вазифадир. Ўзбекистон ўзаро мулоқот, амалий ҳамкорлик ва яхши қўшничиликни мустаҳкамлашнинг қатъий тарафдоридир. Биз Марказий Осиё мамлакатлари билан ҳеч истисносиз барча масалалар бўйича оқилона муроса асосида ҳамкорлик қилишга тайёрмиз», деб таъкидлади Ўзбекистон раҳбари».

Хориж оммавий ахборот воситалари Шавкат Мирзиёевнинг БМТ фаолиятини ислоҳ қилишга доир ташаббусларига эътибор қаратди.

Россия ахборот агентлиги (ria.ru)нинг таъкидлашича, Ўзбекистон Президенти Нью-Йорк шаҳрида бўлиб ўтган БМТ Бош Ассамблеяси сессиясида сўзлаган нутқида Хавфсизлик Кенгашини бугунги кун талабларига мос равишда кенгайтириш зарурлигини таъкидлади ҳамда БМТнинг янги раҳбарияти томонидан ташкилотни бошқариш тизимини такомиллаштириш бўйича амалга оширилаётган тадбирларни қўллаб-қувватлади.

«Анадолу» ахборот агентлиги (aa.com.tr) қайд этганидек, Ўзбекистон Президенти БМТ Бош Ассамблеясининг 72-сессиясида Ўзбекистон БМТнинг босқичма-босқич ислоҳ этилиши тарафдори эканини таъкидлади.

Мамлакатимизда амалга оширилаётган кенг кўламли ислоҳотлар тўғрисида БМТга аъзо давлатларга тақдим этилган ахборот хориж оммавий ахборот воситалари диққат марказида бўлди.

tengrinews.kz ахборот портали хабар беришича, Шавкат Мирзиёев ўз нутқини Ўзбекистон сиёсати ва иқтисодиёти тўғрисида қисқача шарҳ беришдан бошлади, охирги йилда мамлакатда иқтисодий, сиёсий ва ижтимоий соҳаларда глобал ўзгаришлар рўй берганини таъкидлади. «Биз оддий бир ҳақиқатдан келиб чиқмоқдамиз: халқ бой бўлса, давлат ҳам бой ва қудратли бўлади», деб алоҳида қайд этди Ўзбекистон Президенти». БМТ билан ҳамкорлик ҳақида сўз юритар экан, Шавкат Мирзиёев Ўзбекистон демократик ҳуқуқ ва эркинликларни мустаҳкамлаш сари қатор муҳим чоралар кўрганини, жумладан, хорижга чиқиш визалари бекор қилинганини таъкидлади.

ТАСС ахборот агентлиги (tass.ru) Ўзбекистон Президенти Нью-Йоркда бўлиб ўтган БМТ Бош Ассамблеяси минбаридан туриб, Ўзбекистон мақсади демократик давлат ва адолатли жамият барпо этишдан иборат туб ислоҳотларни амалга ошираётгани ҳақида маълум қилди, деб хабар беради.

«Ишончимиз комил: халқ давлат органларига эмас, балки давлат органлари халқимизга хизмат қилиши керак», деб қайд этди Шавкат Мирзиёев.

У Ассамблея иштирокчиларига Президентнинг виртуал ва Халқ қабулхоналари ташкил этилгани ҳақида хабар қилди. Уларга мурожаат қилган бир миллиондан ортиқ фуқаролар ўзларининг долзарб муаммоларини ҳал қилди».

Ўзбекистон раҳбари таъкидлаганидек, Халқаро меҳнат ташкилоти билан яқин ҳамкорликда болалар меҳнати ва мажбурий меҳнатга барҳам бериш бўйича чоралар кўрилди. БМТ Инсон ҳуқуқлари бўйича Олий комиссарининг ташрифидан сўнг инсон ҳуқуқларини мустаҳкамлаш ва ҳимоя қилиш юзасидан чора-тадбирлар дастури қабул қилинди. «Одамларнинг эркин ҳаракат қилишини чеклайдиган хорижга чиқиш визалари сингари умрини мутлақо ўтаб бўлган ўтмиш қолдиқлари бекор қилинди», деб Шавкат Мирзиёевнинг сўзларини келтиради ахборот агентлиги.

Давлатимиз раҳбарининг Афғонистондаги вазиятни тинч йўл билан ҳал қилишга оид фикрлари ҳам хориж медиа оламида катта қизиқиш уйғотди.

Ўзбекистон АҚШ Президенти Дональд Трампнинг Афғонистон билан қўшни мамлакатларни афғон муаммосини тинч йўл билан ҳал қилишга кўмаклашишга оид даъватини қўллаб-қувватлайди ҳамда, Президент Шавкат Мирзиёевнинг фикрича, Афғонистонда тинчликка эришишнинг ягона йўли — марказий ҳукумат ва мамлакат ичидаги асосий сиёсий кучлар ўртасида олдиндан ҳеч қандай шарт қўймасдан, тўғридан-тўғри мулоқот олиб боришдир, деб таъкидлайди Россия ахборот агентлиги (ria.ru).

Президент Ўзбекистон Афғонистоннинг иқтисодий тикланишига, унинг транспорт ва энергетика инфратузилмасини ривожлантиришга, миллий кадрларини тайёрлашга бундан буён ҳам ҳисса қўшади, деб қайд этди, деб ёзади Россия ахборот агентлиги (ria.ru).

Би-Би-Си Ўзбек хизмати (bbc.com/uzbek) — «Халқаро молиявий тузилмалар ва АҚШ ишбилармон доиралари билан ўтказилган учрашувлар мисолида Шавкат Мирзиёев ушбу ташрифдан Ўзбекистон иқтисодиётига инвестициялар жалб қилиш ва иқтисодиёт соҳасида икки томонлама шартномалар имзолашда самарали фойдаланди. Мамлакатдаги иқтисодий ислоҳотлар ва валюта сиёсатининг либераллаштирилиши АҚШ бизнес ҳамжамиятида Ўзбекистонга нисбатан қизиқиш уйғотди», деб таъкидлайди.

Хориж оммавий ахборот воситалари, шунингдек, давлат арбоблари ва оддий одамларнинг Президентимизнинг нутқи ва ташрифига доир муносабатини ҳам ёритган.

«Америка овози» радиоси “Ватандош” жамияти фаоли Н. Содиқов билан интервьюни эълон қилган. Н. Содиқов «Биз, ўзбек диаспораси вакиллари, Шавкат Мирзиёевнинг АҚШга ташрифидан мамнунмиз, Ўзбекистонда амалга оширилаётган кенг кўламли ислоҳотлар бизни хурсанд қилмоқда. Ўзбекистонда рўй бераётган ижобий ўзгаришлар Ватанимизга муҳаббат, ундан ғурурланиш туйғусини янада кучайтирмоқда», деб таъкидлади.

«Узметроном» ахборот портали (uzmetronom.com) ёзишича, «Ўзбекистон Президентининг Нью-Йоркдаги нутқи — хорижда мамлакатимиз ҳақида шаклланган бир хил қолипдаги тушунчаларни максимал даражада лўнда ва ишонарли ўзгартирганининг тасдиғидир. Моҳиятан, бу БМТ Низомида мустаҳкамланган инсон ҳуқуқлари устуворлиги, умуминсоний қадриятлар, халқаро ҳамкорлик субъектларининг ўзаро муносабатларига доир тамойилларга тўлиқ ва сўзсиз содиқ бўлган давлатнинг янги қиёфасини намойиш этади.

Вақт қатъий чегараланган, аудиторияда шундоқ ҳам ахборот кўп бўлса-да, нутқда фикрларни қисқа баён қилиш усули эътиборни тортади, деб ёзади ахборот портали. Прагматик сиёсий муҳитда анъанавий равишда яхши қабул қилинмайдиган узун, таржима қилиш мураккаб гаплар, тарихга назар ва лирик чекинишлар йўқлиги эътиборга молик. Унинг ҳамкорларга айтадиган ҳар бир фикри чуқур ўйланган. Ҳар бир хатбоши — у факт ёки тезис бўлсин, атиги бир гапдан иборат бўлиб, тезда хотирада муҳрланишга мўлжалланган. Шавкат Мирзиёев атиги бир йил ичида Ўзбекистонда айнан нималар ўзгаргани, мамлакатни нималар ташвишга солаётгани, мавжуд глобал муаммолар шароитида келажакни қандай кўраётганини максимал даражада содда шаклда аудиторияга етказишга интилди.

Фикр ва баённинг тиниқлиги илгари сурилган таклифлар билан бирга, Президент сессияга пухта тайёргарлик кўрган, дейишга асос беради. Афғонистондаги вазият ҳақида тўхталар экан, Шавкат Мирзиёев «Афғонистонда тинчликка эришишнинг ягона йўли — марказий ҳукумат ва мамлакат ичидаги асосий сиёсий кучлар ўртасида олдиндан ҳеч қандай шарт қўймасдан, тўғридан-тўғри мулоқот олиб боришдир», деди ҳамда «Музокаралар афғонистонликларнинг ўзлари ҳал қилувчи ўрин тутадиган ҳолда, Афғонистон ҳудудида ва БМТ шафелигида ўтиши лозим»лигини таъкидлади.

Хорижий интернет нашрлари давлатимиз раҳбарининг АҚШга ташрифи доирасида бошқа мамлакатлар вакиллари билан икки томонлама учрашувларини ҳам ёритди.

«24 часа» интернет газетаси (24chasa.bg) қайд этишича, Болгария ва Ўзбекистон Президентлари Румен Радев ва Шавкат Мирзиёевнинг

Нью-Йоркда бўлиб ўтган учрашувида иқтисодий ҳамкорликни ва ўзаро инвестициявий шерикликни ривожлантириш имкониятлари муҳокама қилинди. Давлат раҳбарлари иқтисодий ҳамкорликни рағбатлантириш учун бизнес-форум ташкил этиш ғоясини қўллаб-қувватладилар. Президентлар икки мамлакатнинг сиёсий, савдо-иқтисодий, инвестиция, транспорт-коммуникация, маданий-гуманитар ва бошқа соҳалардаги ҳамкорлиги ўзаро манфаатли эканига эътибор қаратдилар. Икки мамлакатнинг минтақавий ва халқаро масалалар бўйича позициялари яқинлиги икки томонлама алоқаларни ривожлантириш учун пойдевор бўлиб хизмат қилади.

«Грузия Online» ахборот-таҳлил портали (apsny.ge) Ўзбекистон Республикаси Президенти Шавкат Мирзиёев 20 сентябрь куни Нью-Йоркда Грузия Бош вазири Георгий Квирикашвилини қабул қилди, деб хабар беради. Учрашув чоғида товар айирбошлаш ҳажмини янада ошириш ва унинг номенклатурасини кенгайтириш, савдо-саноат палаталари ўртасидаги алоқаларни фаоллаштириш, савдо уйлари ташкил этиш ва қўшма кўргазмалар ўтказиш масалалари муҳокама қилинди.

Мухтасар айтганда, давлатимиз раҳбарининг БМТ Бош Ассамблеяси 72-сессиясидаги нутқи ҳамда унда илгари сурилган ташаббус ва таклифлар, ташриф доирасидаги учрашув ва тадбирлар хорижий оммавий ахборот воситалари ва интернет ҳамжамиятининг диққат марказида бўлиб турибди. Интернетда жойлаштирилган кўп сонли фикр ва муносабатлар шундан далолат беради. Бу жараён давом этмоқда.

**ЎзА.**

## ДЕПУТАТЛАР ИНСОН МАНФААТЛАРИНИ ТАЪМИНЛАШГА ҚАРАТИЛГАН

## ҚОНУН ЛОЙИҲАЛАРИНИ КЎРИБ ЧИҚДИЛАР

**2017 йилнинг 22 сентябрь куни Ўзбекистон Республикаси Олий Мажлиси Қонунчилик палатасининг навбатдаги мажлиси бўлиб ўтди.**

Сиёсий партиялар фракцияларининг вакиллари қонун лойиҳаларини кўриб чиқишдан аввал Ўзбекистон Республикаси Президентининг Бирлашган Миллатлар Ташкилоти Бош Ассамблеясининг 72-сессиясидаги нутқига ўз муносабатларини билдирдилар. Таъкидландики, давлатимиз раҳбарининг мазкур нутқи чинакамига тарихий аҳамиятга эга. Ўзбекистоннинг минтақавий ва халқаро сиёсатнинг энг муҳим йўналишларига доир юксак минбардан баён қилинган ташаббуслари кенг сиёсий доиралар ўртасида қўллаб-қувватланди.

Сиёсий партиялар фракциялари вакиллари Ўзбекистон Республикаси Президентининг ушбу нутқидаги давлат сиёсати энг муҳим йўналишларига тааллуқли амалий таклифларининг, фикр-мулоҳазаларининг моҳияти ва аҳамиятини тушунтириш юзасидан сайловчилар, кенг жамоатчилик ўртасида ахборот-тарғибот тадбирларини ўтказиш зарурлиги тўғрисида таклиф ва тавсиялар билдирдилар. Давлатимиз раҳбари томонидан билдирилган ташаббусларни ҳуқуқий жиҳатдан таъминлашнинг муҳимлиги қайд этилди.

Шундан сўнг депутатлар бир қатор қонун лойиҳаларини биринчи ўқишда кўриб чиқишга киришдилар. Хусусан, «Жамоатчилик назорати тўғрисида»ги, Ўзбекистон Республикасининг Солиқ, Оила, Жиноят-процессуал кодексларига ўзгартиш ва қўшимчалар киритиш тўғрисидаги қонун лойиҳалари ва бошқа қонун ҳужжатлари муҳокама қилинди.

Мамлакатнинг бугунги тутган сиёсий йўлига мувофиқ, «Инсон манфаатлари ҳамма нарсадан устун» деган принципни мамлакатда халқ ҳокимиятини номига эмас, балки амалда жорий қилиш механизмларини кучайтириш орқали амалга ошириш демократик давлатни ва адолатли жамиятни барпо этишда устувор аҳамиятга эга.

2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясига биноан, норматив-ҳуқуқий базани янада ривожлантириш мақсадида Қонунчилик палатаси депутатлари томонидан «Жамоатчилик назорати тўғрисида»ги қонун лойиҳаси ишлаб чиқилди. Қонун лойиҳаси фуқароларнинг давлат органлари фаолияти устидан жамоатчилик назоратини амалга ошириш орқали жамият ва давлат ишларини бошқаришда иштирок этишга бўлган, Ўзбекистон Республикасининг Конституцияси билан кафолатланган ҳуқуқининг рўёбга чиқарилиши билан боғлиқ муносабатларни тартибга солишга чақиради. Қонун лойиҳасида жамоатчилик назоратининг шакллари, уларни амалга ошириш механизмлари, жамоатчилик назорати субъектларининг ҳуқуқ ва мажбуриятлари очиб берилган.

Мажлисда депутатлар томонидан Ўзбекистон Республикасининг Жиноят-процессуал кодексига ва Маъмурий жавобгарлик тўғрисидаги кодексига ўзгартишлар киритишни назарда тутувчи қонун лойиҳаси ҳам кўриб чиқилди. Ушбу қонун лойиҳаси, депутатлар таъкидлаб ўтганидек, бозор иқтисодиётининг асосий шартларидан бири бўлган хусусий мулк кафолатларини таъминлашда ва ҳимоя қилишда ҳал қилувчи аҳамиятга эга. Бугунги кунгача Ўзбекистон Республикаси Жиноят-процессуал кодексининг 211-моддасига мувофиқ, жиноят қуроли, кимга тегишлилигидан қатъи назар, мусодара қилиниши керак бўлган ва тегишли муассасаларга топширилган ёки йўқ қилиб юборилган.

Қонун лойиҳасига биноан, ушбу талабга ўзгартиш киритилиб, гумон қилинувчига, -айбланувчига, судланувчига, маҳкумга тегишли бўлган жиноят қуроллари мусодара қилиниши кераклиги ва тегишли муассасаларга топширилиши ёки йўқ қилиб юборилиши назарда тутилмоқда. Жиноят қуроллари гумон қилинувчига, айбланувчига, судланувчига, маҳкумга тегишли бўлмаган тақдирда, улар мулкдорларига қайтариб берилади.

Сўнгра депутатлар алиментлар тўловини таъминлашга доир амалдаги қонун ҳужжатларида мавжуд бўлган камчиликларни ва самарасиз механизмларни бартараф этиш мақсадида ишлаб чиқилган қонун лойиҳасини кўриб чиқдилар. Кейинги пайтларда, мажлисда қайд этилганидек, Ўзбекистон Республикаси Президентининг виртуал қабулхонасига фуқароларнинг алиментлар ўз вақтида тўланмаслиги масалаларига доир мурожаатлари ва ушбу соҳадаги қонун ҳужжатларини такомиллаштиришга оид таклифлар сони ошган.

Бундан ташқари, «Суд ҳужжатлари ва бошқа органлар ҳужжатларини ижро этиш тўғрисида»ги Ўзбекистон Республикаси Қонуни чет элга чиқишга доир чекловни олиб ташлаш учун алиментларни олдиндан тўлаш ёки алиментларни тўлаш мажбуриятини таъминлаш бўйича гаров шартномасини тузиш имконини берувчи норма билан тўлдирилмоқда. Шундай қилиб, алиментлар тўлаши шарт бўлган шахсларнинг хорижга чиқиш ҳуқуқларини амалга ошириш учун, алиментлар олиш ҳуқуқига эга бўлган болаларнинг манфаатларини бузмаган ҳолда, шарт-шароитлар яратилмоқда.

Мажлисда кўриб чиқилган бошқа қонун лойиҳаси оилавий ажралишларнинг олдини олишга, шу жумладан, ушбу масала юзасидан маҳаллаларнинг тутган ўрнини кучайтириш орқали олдини олишга қаратилган. Ҳозирги вақтда фуқаролар йиғинлари ҳузурида яраштириш комиссиялари иш юритаётган бўлиб, улар фаолиятининг асосий мақсади оилавий муаммоларни тинч йўл билан ҳал этишдан, оилавий низоларни судга қадар кўриб чиқишдан иборат. Шуни ҳисобга олган ҳолда, Ўзбекистон Республикасининг Оила -кодексига судлар ва ФҲДЁ органлари томонидан уларнинг иш юритувида никоҳдан ажратиш билан боғлиқ ишлар мавжудлиги тўғрисида яраштириш комиссияларини хабардор қилишга доир қоидаларни белгилашга қаратилган ўзгартишлар ва қўшимча киритилмоқда. Бу ўз навбатида, яраштириш комиссияларига ажралишларнинг олдини олиш бўйича чора-тадбирлар кўриш имконини беради.

Қизиқарли баҳс-мунозара руҳида ўтган мажлис давомида кўриб чиқилиб, биринчи ўқишда қабул қилинган қонун лойиҳалари юзасидан депутатлар бирлашмалари ўз нуқтаи назарларини билдирдилар.

Мажлисда Олий Мажлис Қонунчилик палатасининг ваколатларига тааллуқли бошқа -масалалар ҳам кўриб чиқилди.

**Ўзбекистон Республикаси Олий Мажлиси**

**Қонунчилик палатасининг Ахборот хизмати.**

## ҲАРАКАТЛАР СТРАТЕГИЯСИ: ДАСТЛАБКИ НАТИЖАЛАР ХАЛҚИМИЗ

## ҲАЁТИДА НАМОЁН БЎЛМОҚДА

Жамиятда кечаётган туб ўзгаришлар даврида одамларнинг эртанги кунга бўлган ишончини мустаҳкамлаш, уларнинг мамлакат келажагига дахлдорлигини ошириш энг долзарб масала ҳисобланади. Чунки фуқаролар ислоҳотлар жараёнида бевосита қатнашса, бу саъй-ҳаракатлар турмушини янада яхшилашига ишонса, уларда ўз истиқболини кўра олсагина, давлат олиб бораётган сиёсатни қўллаб-қувватлайди, ижтимоий-иқтисодий янгиланишларда фаол иштирок этади.

Президентимиз Шавкат Мирзиёев ташаббуси билан 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини ишлаб чиқишда фуқароларимиз юксак фаоллик, ўз гражданлик позициясини намойиш этгани боиси ҳам аслида шунда. Бинобарин, Ҳаракатлар стратегияси асосида давлат ва жамиятни ривожлантиришни стратегик режалаштириш тизими сифат жиҳатидан янги босқичга чиқди. “Тараққиёт стратегияси” маркази ижрочи директори Акмал Бурҳоновнинг айтишича, Ҳаракатлар стратегиясининг ўзига хос жиҳати шундаки, мамлакатимиз тарихида биринчи марта бундай мақомдаги ҳужжат умумхалқ муҳокамасидан ўтди. Эътиборлиси, жамоатчилик муҳокамаси халқимиз, экспертлар доиралари, халқаро ташкилотлар учун ҳам очиқ бўлди. Жамоатчилик томонидан билдирилган 1300 дан ортиқ таклиф ва тавсиялар асосида “Халқ билан мулоқот ва инсон манфаатлари йили” Давлат дастурининг 41 банди тамомила қайтадан кўриб чиқилди ва халқчил ҳужжат сифатида амалиётга татбиқ қилинди.

**Жамиятни жипслаштирган ўзига хос мафкура**

Президентимиз Шавкат Мирзиёевнинг “2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини келгусида амалга ошириш чора-тадбирлари тўғрисида”ги фармойишида алоҳида қайд этилганидек, дастлабки сарҳисоблар давлат органлари, нодавлат ташкилотлар, фуқаролик жамияти институтларининг Давлат дастурини самарали амалга оширишга қаратилган кучлари, шу жумладан, хорижий мутахассислар ва халқаро экспертларни фаол жалб қилган ҳолда чинакам жипслашганлигини кўрсатди.

Ҳозирги кунда Ҳаракатлар стратегиясининг ижроси юзасидан давлат ва жамият ҳаётининг барча соҳасини ривожлантиришга қаратилган 700 дан ортиқ норматив-ҳуқуқий ҳужжатлар қабул қилинди. Бошқача айтганда, бу кунига 2-3 тадан Фармон ва қарор қабул қилинди, деганидир. Албатта, ҳамма соҳада ва барча жойда иш силлиқ кетаётгани учун  эмас, аксинча, кундалик турмушда муаммолар кўплиги ва уларни ҳал қилиш зарурати шундай қизғин жараённи тақозо этмоқда.

Хусусан, давлат ва жамият қурилиши тизимини такомиллаштириш соҳасида замонавий талаблар ҳамда устувор йўналишларни инобатга олган ҳолда 16 та вазирлик, идора ва бошқа ташкилотларнинг тузилмаси, вазифа ва функциялари қайта кўриб чиқилди. 20 та давлат ҳамда хўжалик бошқаруви органлари, бошқа ташкилотлар қайта ташкил этилди. Бунда “Халқ давлат идораларига эмас, давлат идоралари халқимизга хизмат қилиши керак” деган тамойил асосида иш тутилди.

Иқтисодиётни ривожлантириш ва либераллаштириш соҳасида эса солиқ тизими ислоҳ қилинди, ҳалол солиқ тўловчилар — хўжалик юритувчи субъектларга солиқ таътиллари берилиши назарда тутилди.

Ҳудудий ижтимоий-иқтисодий ривожлантириш дастурлари доирасида 13 минг 339 та лойиҳа амалга оширилди. 2,1 трлн. сўм кредит ўзлаштирилди. 10 та эркин иқтисодий зона, 5 та кичик саноат зонаси ташкил қилинди. “Peugeot” ва “Citroёn” бренди билан енгил тижорат автомобилларини ишлаб чиқариш бўйича завод барпо этилмоқда. Халқаро валюта жамғармасининг Альберт Егер раҳбарлигидаги миссияси баёнотида қайд этилишича, Ҳаракатлар стратегиясининг ўз вақтида ва самарали амалга оширилиши иқтисодиётнинг иш ўринларини яратиш ҳамда барқарор ўсишни таъминлаш қобилиятини сезиларли даражада юксалтириш имконини беради.

Масалан, “Ҳазорасп” эркин иқтисодий зонаси учун 50 гектар ер майдони  ажратилиб, 25 та лойиҳа бўйича ишлар бошлаб юборилди. Шундан саккизтаси автомобиллар учун бутловчи  қисмлар тайёрлашга қаратилган. Бу бежиз эмас, албатта. Чунки “GM Uzbekistan” автомобиль заводининг  филиали Ҳазорасп туманида фаолият кўрсатаётган бўлиб, бугунги кунда бу  ерда “Damas”, “Labo” ва “Оrlando” русумида йилига 72 мингта автомобиль ишлаб чиқарилади. Бу, айтиш мумкинки, нафақат туман, балки бутун вилоят иқтисодиётини мустаҳкамлашда муҳим омил бўлаяпти. Шунинг учун завод фаолиятини янада кенгайтириш чора-тадбирлари кўрилаётир.

Таъкидлаш керакки, “Ҳазорасп” эркин иқтисодий зонасидаги янги ишлаб чиқариш қувватлари  учун алоҳида имтиёзлар мавжуд. Ундан оқилона фойдаланаётган тадбиркорлар ҳозирги пайтда енгил саноат, қурилиш материаллари, озиқ-овқат саноати ва тиббиёт соҳасига оид истиқболли лойиҳалар устида ҳам жадал иш олиб бормоқдалар. Ушбу саъй-ҳаракатлар тез орада ўз самарасини кўрсатиши, янги саноат ҳудудида қандолат, маиший техника, шифер ва темир-бетон маҳсулотлари каби қўшимча қийматга эга товарлар тайёрлана бошлаши кутилаяпти.

Келгусида “Ҳазорасп” эркин иқтисодий зонасини кенгайтириш, бунинг учун қўшимча равишда 500 гектаргача ер ажратиш мўлжалланмоқда. Сабаби, яна ўттизга яқин ташаббускорлар мазкур ҳудудда фаолият бошлашга тайёр турибди. Улар маҳаллий хом ашё ва қишлоқ хўжалиги маҳсулотларини чуқур қайта ишлаш орқали ички ҳамда ташқи бозорларда талаб юқори бўлган тикувчилик ва чарм-атторлик маҳсулотлари, оёқ кийимлар, сув тозалагич ҳамда газ ҳисоблагичлар, автомобиллар учун тиркамалар, антифриз, пенопласт, ламинат панеллар, тиббиёт буюмлари, болалар учун сут маҳсулотлари каби минтақа учун янги бўлган товарлар тайёрлашга аҳд қилишгани қувонарлидир.

**Ҳаммаси инсон манфаатлари учун**

Ҳаракатлар стратегиясида йиллар давомида тўпланиб қолган ижтимоий муаммоларни ҳал қилиш, жумладан, аҳоли бандлигини таъминлаш, ижтимоий йўналиш ва таълим тизимидаги объектларни капитал таъмирлаш, арзонлаштирилган уй-жойлар қурилишига доир дастурларни рўёбга чиқаришга урғу берилган. Бинобарин, одамларимиз табиати шунақа. Улар мамлакатда кечаётган ислоҳотларга, аввало, ўз турмуши яхшиланиши, маҳалласидаги муаммолар ҳал бўлишига қараб баҳо беради.

Шуни қайд этиш керакки, ижтимоий соҳада фақатгина жорий йилнинг биринчи ярмида 2,7 минг км. автомобиль йўллари қурилди ва таъмирланди, 84 минг 300 та иш ўрни яратилди. 2017 — 2020 йилларда шаҳарларда энергия жиҳатидан самарадор ва арзон кўп квартирали уйларни қуриш ҳамда реконструкция қилиш дастури амалга оширилмоқда. Унинг доирасида 50 минг 286 та хонадондан иборат 1 минг 136 та кўп қаватли уйларни, бундан ташқари, қишлоқ жойларда -намунавий лойиҳа асосида 75 минг тураржойларни қуриш мўлжалланган. Ўзбекистон Республикаси Олий Мажлиси Сенати Фан, таълим, маданият ва спорт масалалари қўмитаси раиси, Ижтимоий соҳани ривожлантиришнинг устувор йўналишларини амалга ошириш бўйича комиссия аъзоси З. Низомхўжаевнинг қайд этишича, айни йўналишда белгиланган вазифалар ижроси изчил мониторинг қилиб борилаяпти. Комиссия ҳузурида тузилган ишчи гуруҳлар аҳоли бандлиги ҳамда реал даромадларини босқичма-босқич ошириш, аҳолини ижтимоий ҳимоя қилиш ва соғлиқни сақлаш тизимини такомиллаштириш, арзон уй-жойлар қуриш бўйича мақсадли дастурларни бажариш, йўл-транспорт, муҳандислик-коммуникация, ижтимоий инфратузилмани ривожлантириш ва модернизациялаш, таълим ҳамда фан соҳасини тараққий эттириш бўйича “йўл хариталари” асосида қизғин иш олиб бормоқда.

**Соатингизни тўғрилаб олинг**

Ҳаракатлар стратегияси яқин истиқболда юртимизни тараққий эттириш модели саналади. Ҳар йили унинг қоидаларини ҳаётга татбиқ этиш мақсадида давлат дастурлари қабул қилинади. Шубҳасиз, дастур ижросини сўзсиз таъминлаш, ҳар бир банднинг амалий рўёбига эришиш жуда муҳим. Шу сабабли фармойишда навбатдаги ислоҳотларни сифатли ва олдиндан режалаштириш учун 2017 йил якунлари бўйича эришилган натижаларни чуқур ўрганиш ҳамда пухта таҳлил қилиш зарурлиги алоҳида кўрсатиб ўтилди.

Жумладан, 2017 йилнинг август-сентябрь ойлари давомида статистик ва бошқа маълумотлар йиғилиб, қабул қилинган норматив-ҳуқуқий ҳужжатлар ҳамда барча даражадаги давлат органлари фаолиятининг натижалари ўрганилади. Шунингдек, фуқаролик жамияти институтлари, оммавий ахборот воситалари, илмий доира вакиллари ва хорижий мутахассисларни кенг жалб этган ҳолда учрашувлар, давра суҳбатлари, сўровлар, эксперт ҳамда жамоатчилик муҳокамалари ўтказилмоқда. Шу йўл билан Ҳаракатлар стратегиясини амалга ошириш натижалари тизимли таҳлил қилинади.

А. Бурҳоновнинг билдиришича, фармойиш талабларидан келиб чиқиб, Ҳаракатлар стратегияси оддий одамларга қандай наф бераётгани ўрганилмоқда. Бундан ташқари, маҳаллий ва хорижий экспертлар билан ислоҳотларнинг бориши таҳлил қилинаяпти. Бу ишларга бежиз ҳозирдан киришилмаяпти. Чунки кейинги йил Давлат дастурини ишлаб чиқишда жорий йилги таҳлиллар, хулосалар аҳамияти жуда муҳим. Бошқача айтганда, соат миллари тўғрилаб олинади. Бугунги кунда “Тараққиёт стратегияси” маркази томонидан келгуси йил дастурига таклифлар йиғиш ишлари бошлаб юборилди.

Шуни қайд этиш керакки, Президентимиз ташаббуси билан Ҳаракатлар стратегиясини 2018 йилда амалга ошириш бўйича ишлаб чиқиладиган Давлат дастури лойиҳасига киритиладиган таклифлар ҳам фақат кенг жамоатчилик билан дастлабки муҳокама ўтказилганидан кейин кўриб чиқилади.

Варшава университети Сиёсий фанлар институти профессори, “Сиёсий тадқиқотлар” журнали муҳаррири Я. Залешнийнинг фикрича, Ҳаракатлар стратегияси кенг кўламли ислоҳотлар дастури бўлиб, мазкур ҳужжат Ўзбекистонни ривожлантиришнинг барча қиррасини қамраб олган. Мамлакатда таъминланган сиёсий барқарорлик туб ўзгаришларни амалга оширишдаги -муваффақиятларнинг кафолати ҳисобланади.

Бугун қатъий ишонч билан айтамизки, Ҳаракатлар стратегияси энг устувор мақсад — инсон манфаатлари ҳамма нарсадан устунлигини таъминлашга қаратилган ислоҳотларни янада жадаллаштириш, халқимизнинг орзу-умидларини юзага чиқариш йўлида дастуриламал бўлиб хизмат қилади.

**Қобил ХИДИРОВ,**

**«Халқ сўзи» мухбири.**

##### **ИПАК ШАҲРИНИНГ БЕБАҲО АНЪАНАЛАРИ**

Қадимий ва бой тарихи, бетакрор маданияти билан шуҳрат қозонган қадимий ва навқирон Марғилон шаҳрида анъанавий “Атлас байрами” миллий матолар фестивали бошланди. Мазкур фестиваль юртимиз ҳунармандлари, санъат усталари, ҳорижлик ҳамкорлар ва сайёҳларни шаҳар бағрида тўплади.

ЮНЕСКОнинг Ўзбекистондаги ваколатхонаси, ЮНЕСКО ишлари бўйича Ўзбекистон Миллий комиссияси, ДиВиВИ (DVV) халқаро компанияси, «Ҳунарманд» уюшмаси, вилоят ҳамда Марғилон шаҳар ҳокимлиги ҳамкорлигида ўтказилаётган «Атлас байрами» учинчи миллий матолар  фестивалида  60 дан зиёд хорижлик ҳамкорлар жам бўлди.

Марғилон шаҳридаги “Ҳунарманд” уюшмасида бошланган фестивальни вилоят ҳокими Шуҳрат Ғаниев кириш сўзи билан очди.

Вилоят раҳбари ўз нутқида қадим ўзбек ипакчилигининг довруғи, ҳунармандчилигимизнинг халқимиз ҳаётидаги аҳамияти ҳамда ўтказилаётган тадбир ҳунар ва санъатга меҳри баланд инсонларнинг ўзаро фикр ва тажриба алмашишига асос бўлишини таъкидлади.

Тантанали тадбирда Ўзбекистон Республикаси “Ҳунарманд” уюшмаси раиси Акобир Ҳакимов, ЮНЕСКОнинг Ўзбекистондаги вакили Дандев Бадарч, ташкилотнинг фахрий аъзоси Майкл Баррилайн, ЮНЕСКОнинг Алмати минтақавий филиали раҳбари Криста Пиккат хоним ва бошқалар сўзга чиқдилар. Улар ўз нутқида мамлакатимизда ҳунармандчиликка бўлган юксак эътибор, ўзбек ҳунар усталарининг меҳнат намуналари дунёда ўз эътирофини топаётганини мамнуният билан эътироф этдилар.

Ўзбекистон ва Бирлашган Миллатлар Ташкилоти ҳамкорлиги кенг қамровли. Таъкидлаш ўринлики, юртимизнинг БМТнинг Таълим, фан ва маданият масалалари бўйича ташкилоти – ЮНЕСКО билан ўзаро ҳамкорлиги алоҳида эътиборга молик. Халқларнинг маънавий дунёсини юксалтириш, улар ўртасида ўзаро маданий ва маърифий алоқаларни мустаҳкамлаш орқали жаҳонда тотувлик ва бағрикенглик ғояларини қарор топтиришга қаратилган мазкур ташкилот бажараётган вазифалар мамлакатимизда амалга оширилаётган эзгу ишлар билан ҳамоҳангдир.

– Ташкилотимизнинг асосий мақсадларидан бири номоддий-маданий меросни сақлаб қолишдан иборат. Уч йил илгари асос солинган бу байрам ана шу эзгу ишни янада кенгайтиришга, халқаро мутахассисларнинг миллий анъаналарга бўлган қизиқишини оширишга хизмат қилмоқда, – дейди ташкилотнинг Алмати минтақавий филиали раҳбари Криста Пиккат. – Бу йил унда иштирок этаётган давлатлар сони ҳам бирмунча ортган. Бир сўз билан айтганда, фестиваль  унинг иштирокчиларига авлоддан авлодга ўтиб келаётган миллий мерос, бебаҳо атласнинг яратилиш тарихидан тортиб бугунги тараққиёт босқичи ҳақида батафсил маълумот беради.

Бу йилги фестиваль доирасида амалий семинар-тренинглар, илмий конференциялар ташкил этилиб, уларда Қозоғистон, Қирғизистон, Тожикистон давлатлари, Россия Федерацияси ҳамда мамлакатимизнинг етук мутахассислари томонидан машғулотлар олиб борилди. Ана шу сабоқларда иштирок этган ҳунармандларга сертификатлар тантанали равишда топширилди.

Очилиш маросимидан сўнг анжуман қатнашчилари шаҳардаги “Ёшлик” хиёбонида вилоятлардан ташриф буюрган ҳунармандлар кўргазмаси билан яқиндан танишдилар. Миллий дорбозлик ва қўғирчоқ томошалари, кураш, Қўқон ва Марғилон шаҳарлари, Қува, Олтиариқ туманларидаги маданият ва аҳоли дам олиш марказларининг фольклор жамоалари томонидан тайёрланган бадиий чиқишлар барчага хуш кайфият улашди.

Кечки дастурда ЮНЕСКОнинг Тинчлик йўлида элчиси, санъат арбоби, дизайнер Биби Рассел хоним ташаббуси билан тайёрланган дефиле кўргазма намойиш этилди.

Фестиваль Марғилон шаҳри бўйлаб давом этмоқда.

  **Мадаминжон СОЛИЖОНОВ.**

 ***«Ахборот соати»ни тайёрлашда қуйидаги ОАВ дан фойдаланилди:***

*1. “Халқ сўзи” газетаси 2017 йил 18-26 сентябрь (xs.uz)*

*2. “Фарғона ҳақиқати” газетаси 2017 йил 18-26 сентябрь (haqiqat.uz)*

**Ахборот соати материаллари маънавият ва маърифат бўлимида тайёрланди.**

**ФДУ «Нусха кўпайтириш бўлими» 26.09.2017 йил Бую. № \_\_\_\_ адади 285.**